b'\n_START_ARTICLE_\nProcesul ini\xc8\x9bial de pre-dezvoltare a produselor\n_START_PARAGRAPH_\nLansarea cu succes a noilor produse inovative pe pia\xc8\x9b\xc4\x83 este vital\xc4\x83 pentru supravie\xc8\x9buirea pe termen lung a firmelor. Deciziile luate \xc3\xaen etapa de pre-dezvoltare (\xc3\xaenainte de startul propriu-zis al procesului de dezvoltare) pot avea un mare impact financiar asupra organiza\xc8\x9biei._NEWLINE_Procesul ini\xc8\x9bial de pre-dezvoltare a produselor inovative prezint\xc4\x83 cea mai mare oportunitate de \xc3\xaembun\xc4\x83t\xc4\x83\xc8\x9bire \xc8\x99i intensificare a cre\xc8\x99terii sustenabile. Procesul ini\xc8\x9bial de pre-dezvoltare (engl.front end) se define\xc8\x99te prin acele activit\xc4\x83\xc8\x9bi care au loc \xc3\xaenainte de dezvoltarea formal\xc4\x83, bine-structurat\xc4\x83 a noilor produse. Termenul front end, tradus aici prin proces ini\xc8\x9bial, este un termen general care se refer\xc4\x83 la faza ini\xc8\x9bial\xc4\x83 a unui proces. A\xc8\x99a numitul proces ini\xc8\x9bial se refer\xc4\x83 la fazele timpurii ale dezvolt\xc4\x83rii produsului (adic\xc4\x83 identificarea oportunit\xc4\x83\xc8\x9bilor \xc8\x99i explorare).De fapt, procesul ini\xc8\x9bial de pre-dezvoltare reprezint\xc4\x83 faza ini\xc8\x9bial\xc4\x83 de generare a ideilor \xc8\x99i de apari\xc8\x9bie a conceptului de produs nou. \xc3\x8en mod obi\xc8\x99nuit se folose\xc8\x99te modificatorul fuzzy, care semnific\xc4\x83, \xc3\xaen acest context, dificult\xc4\x83\xc8\x9bile de management \xc8\x99i planificare a acestui proces. (vezi sec\xc8\x9biunea 2: Fuzzy Front End). Este de men\xc8\x9bionat c\xc4\x83 Dic\xc8\x9bionarul Webster On-line, care ofer\xc4\x83 defini\xc8\x9bii \xc8\x99i traduceri ale termenilor \xc3\xaen diferite limbi, nu prezint\xc4\x83 traducerea \xc3\xaen limba rom\xc3\xa2n\xc4\x83._NEWLINE_Procesul ini\xc8\x9bial fuzzy (engl.fuzzy front end) se refer\xc4\x83 la perioada haotic\xc4\x83 "de \xc3\xaenceput" a proceselor de dezvoltare a noilor produse, c\xc3\xa2nd conceptul de produs este \xc3\xaenc\xc4\x83 foarte vag (fuzzy). Preced\xc3\xa2nd procesul de dezvoltare mai formal al produsului, procesul ini\xc8\x9bial fuzzy const\xc4\x83 \xc3\xaen general din trei sarcini: planificarea strategic\xc4\x83, generarea conceptului \xc8\x99i, \xc3\xaen special, evaluarea pre-tehnic\xc4\x83. Aceste activit\xc4\x83\xc8\x9bi sunt deseori haotice, nepredictibile \xc8\x99i nestructurate. Caracterul vag, indistinct al procesului ini\xc8\x9bial fuzzy provine din incertitudinile referitoare la tehnologie, cerin\xc8\x9bele clien\xc8\x9bilor, pie\xc8\x9be, resursele necesare, capabilit\xc4\x83\xc8\x9bile \xc8\x99i limitele companiei, astfel de informa\xc8\x9bii fiind necesare pentru a decide dac\xc4\x83 se va trece sau nu la proiectul de dezvoltare a noului produs. Mul\xc8\x9bi profesioni\xc8\x99ti \xc8\x99i cadre universitare consider\xc4\x83 c\xc4\x83 tr\xc4\x83s\xc4\x83turile generale ale procesului ini\xc8\x9bial fuzzy (caracterul vag, ambiguit\xc4\x83\xc8\x9bile \xc8\x99i incertitudinile) fac dificil s\xc4\x83 se considere procesul ini\xc8\x9bial fuzzy ca un proces structurat, ci mai degrab\xc4\x83 ca un set de activit\xc4\x83\xc8\x9bi interdependente.\xc3\x8en compara\xc8\x9bie, procesul subsecvent de dezvoltare a noului produs este, \xc3\xaen mod tipic, structurat, predictibil \xc8\x99i (ini\xc8\x9biat) formal, cu seturi prescrise de activit\xc4\x83\xc8\x9bi, cu probleme la care trebuie s\xc4\x83 se r\xc4\x83spund\xc4\x83, cu decizii de luat. Pe de alt\xc4\x83 parte, Koen, P. et al.(2002) sugereaz\xc4\x83 c\xc4\x83 termenul "proces ini\xc8\x9bial fuzzy" implic\xc4\x83 \xc3\xaen mod incorect c\xc4\x83 procesul ini\xc8\x9bial de pre-dezvoltare ar fi necontrolabil \xc8\x99i incognoscibil. A\xc8\x99adar, procesul ini\xc8\x9bial de pre-dezvoltare n-ar trebui s\xc4\x83 fie considerat "fuzzy", pentru c\xc4\x83 procesul ini\xc8\x9bial poate fi condus \xc3\xaen mod structurat. O defini\xc8\x9bie acceptat\xc4\x83 universal pentru procesul ini\xc8\x9bial fuzzy nu a fost elaborat\xc4\x83 p\xc3\xa2n\xc4\x83 acum._NEWLINE_Activit\xc4\x83\xc8\x9bile foarte timpurii ale procesului general de inovare a produselor sunt deseori denumite "\xc3\xaenceput fuzzy", "pre-dezvoltare", "activit\xc4\x83\xc8\x9bi de pre-proiectare" sau "pre-faza zero". Termenul Fuzzy Front End a fost popularizat pentru prima oar\xc4\x83 \xc3\xaen cartea autorilor: Smith, Preston G., Reinertsen, Donald G. (1991). Developing Products in Half the Time Kim \xc8\x99i Wilemon definesc procesul ini\xc8\x9bial fuzzy ca perioada dintre momentul \xc3\xaen care o oportunitate a fost luat\xc4\x83 \xc3\xaen considerare pentru prima dat\xc4\x83 \xc3\xaen sensul c\xc4\x83 merit\xc4\x83 o idea\xc8\x9bie ulterioar\xc4\x83, o explorare \xc8\x99i o evaluare \xc8\x99i momentul \xc3\xaen care ideea este apreciat\xc4\x83 ca fiind gata pentru dezvoltare, iar firma decide s\xc4\x83 aloce resurse semnificative pentru dezvoltarea sa \xc8\x99i lansarea proiectului. Totu\xc8\x99i, aceast\xc4\x83 defini\xc8\x9bie pare s\xc4\x83 fie prea restrictiv\xc4\x83, deoarece multe proiecte primesc finan\xc8\x9bare substan\xc8\x9bial\xc4\x83 \xc3\xaenc\xc4\x83 \xc3\xaen procesul ini\xc8\x9bial de pre-dezvoltare. Rezultatele procesului ini\xc8\x9bial ar consta din defini\xc8\x9bia conceptului de produs, lungimea perioadei de timp a procesului ini\xc8\x9bial \xc8\x99i dimensiunile personalului echipei de proiect (dup\xc4\x83 opinia lui Kim \xc8\x99i Wilemon, op.cit.).\n_START_SECTION_\nFaze \xc8\x99i modele ale procesului ini\xc8\x9bial de pre-dezvoltare\n_START_PARAGRAPH_\nO defini\xc8\x9bie original\xc4\x83 a procesului ini\xc8\x9bial (pre-dezvoltare) al inov\xc4\x83rii  produselor a fost formulat\xc4\x83 de Koivuniemi, J. (2008)\xc2\xa0: Procesul ini\xc8\x9bial (front end) de inovare "poate fi considerat ca un mecanism de transfer al ideilor prin canale multiple, care conecteaz\xc4\x83 sursele de idei interne \xc8\x99i externe, deplaseaz\xc4\x83  (\xc8\x99i prolifereaz\xc4\x83) ideile mai departe prin procese formale \xc8\x99i informale \xc8\x99i le disemineaz\xc4\x83 c\xc4\x83tre pie\xc8\x9bele interne \xc8\x99i externe." Procesele formale reprezint\xc4\x83 practica acceptat\xc4\x83 de efectuare a activit\xc4\x83\xc8\x9bilor inovative \xc3\xaen organiza\xc8\x9bie. Procesele informale exist\xc4\x83 datorit\xc4\x83 deficien\xc8\x9belor proceselor formale \xc8\x99i sunt create de echipele de inovare sau de persoane care consider\xc4\x83 c\xc4\x83 procesele formale sunt prea riguroase pentru a le sprijini ideile \xc8\x99i modul de lucru. Procesul ini\xc8\x9bial de inovare este un termen deseori folosit similar cu termenul "proces ini\xc8\x9bial fuzzy". Referitor la con\xc8\x9binutul procesului ini\xc8\x9bial, Koivuniemi (op cit.) men\xc8\x9bioneaz\xc4\x83 c\xc4\x83 acest proces cuprinde toate activit\xc4\x83\xc8\x9bile necesare pentru a descoperi, a identifica \xc8\x99i analiza noi oportunit\xc4\x83\xc8\x9bi de afaceri \xc8\x99i dialoguri intra-firm\xc4\x83 \xc8\x99i inter-firme prin care ideile sunt proliferate. O idee este forma cea mai embrionar\xc4\x83 a unui nou produs sau serviciu. Aceasta const\xc4\x83 deseori dintr-un punct de vedere de nivel superior asupra unei solu\xc8\x9bii anvizajate pentru a rezolva problema identificat\xc4\x83 de o persoan\xc4\x83, o echip\xc4\x83 sau o firm\xc4\x83. Activit\xc4\x83\xc8\x9bile procesului ini\xc8\x9bial sunt deseori organizate \xc3\xaen jurul unui proces de management al ideilor, care poate fi definit ca un set de practici intercorelate, utilizate pentru a canaliza ideile embrionare  prin elaborarea activit\xc4\x83\xc8\x9bilor pentru proiecte de dezvoltare \xc8\x99i \xc3\xaen final pentru produse \xc8\x99i servicii comercializabile._NEWLINE_Scopurile procesului ini\xc8\x9bial (pre-dezvoltare) sunt (Koivuniemi, J., op.cit.):_NEWLINE_\xd9\xadalocarea resurselor\xc2\xa0: un scop fundamental, implic\xc3\xa2nd alocarea de mijloace financiare, timp \xc8\x99i personal pentru identificarea \xc8\x99i analiza oportunit\xc4\x83\xc8\x9bilor \xc8\x99i dezvoltarea de idei \xc3\xaen vederea elabor\xc4\x83rii conceptelor;_NEWLINE_\xd9\xadsuport pentru luarea deciziilor de c\xc4\x83tre manageri;_NEWLINE_\xd9\xaddezvoltarea \xc8\x99i conceptualizarea ideilor;_NEWLINE_\xd9\xadmanagementul portofoliului de inova\xc8\x9bii, care este asociat \xc3\xaendeaproape cu crearea de valoare \xc3\xaen companie;_NEWLINE_\xd9\xadcreativitate \xc8\x99i inova\xc8\x9bie. Procesul ini\xc8\x9bial de pre-dezvoltare trebuie s\xc4\x83 asigure mecanisme pentru inovarea continu\xc4\x83 \xc8\x99i emergen\xc8\x9ba de idei radicale._NEWLINE_A fost conceput un model de Dezvoltare a Noului Concept al produsului (modelul NCD) ce define\xc8\x99te componentele-cheie ale procesului ini\xc8\x9bial de inovare a produselor. P\xc4\x83r\xc8\x9bile esen\xc8\x9biale ale modelului NCD sunt:_NEWLINE_\xd9\xadmotorul (elementul central);_NEWLINE_\xd9\xadelemente de activit\xc4\x83\xc8\x9bi\xc2\xa0;_NEWLINE_\xd9\xadfactori de influen\xc8\x9b\xc4\x83._NEWLINE_Motorul, reprezentat de leadership-ul, cultura \xc8\x99i strategia organiza\xc8\x9biei, configureaz\xc4\x83 mediul pentru inova\xc8\x9bia de succes. Sprijinul managementului de v\xc3\xa2rf este esen\xc8\x9bial pentru succesul dezvolt\xc4\x83rii noului produs inovativ._NEWLINE_Elementele de activit\xc4\x83\xc8\x9bi sunt:_NEWLINE_\xd9\xadidentificarea oportunit\xc4\x83\xc8\x9bilor: organiza\xc8\x9bia identific\xc4\x83 oportunit\xc4\x83\xc8\x9bile de afaceri \xc8\x99i tehnologice ale companiei;_NEWLINE_\xd9\xadanaliza oportunit\xc4\x83\xc8\x9bilor: const\xc4\x83 din ac\xc8\x9biuni de evaluare a oporetunit\xc4\x83\xc8\x9bilor descoperite, pentru a decide dac\xc4\x83 acestea merit\xc4\x83 s\xc4\x83 fie continuate;_NEWLINE_\xd9\xadgenerarea ideilor \xc8\x99i \xc3\xaembog\xc4\x83\xc8\x9birea lor :dezvoltarea \xc8\x99i maturizarea oportunit\xc4\x83\xc8\x9bilor \xc3\xaentr-o idee concret\xc4\x83 asupra unui nou produs, serviciu sau o solu\xc8\x9bie anvizajat\xc4\x83;_NEWLINE_\xd9\xadselectarea ideilor: alegerea acelor idei care s\xc4\x83 permit\xc4\x83 ob\xc8\x9binerea celor mai mari beneficii pentru afacere;_NEWLINE_\xd9\xaddefinirea conceptului \xc8\x99i dezvoltarea tehnologiei: este activitatea final\xc4\x83 \xc3\xaen procesul de pre-dezvoltare \xc8\x99i ofer\xc4\x83 singura ie\xc8\x99ire (output) spre dezvoltarea propriu-zis\xc4\x83 a noului produs sau a noii tehnologii. Conceptul trebuie s\xc4\x83 includ\xc4\x83 o descriere scris\xc4\x83 \xc8\x99i vizual\xc4\x83 a produsului, cu caracteristicile \xc8\x99i beneficiile definite pentru clien\xc8\x9bi._NEWLINE_Factorii de influen\xc8\x9b\xc4\x83 (mediul). Procesul ini\xc8\x9bial de pre-dezvoltare al inov\xc4\x83rii se desf\xc4\x83\xc8\x99oar\xc4\x83 \xc3\xaentr-un mediu, caracterizat prin factori de influen\xc8\x9b\xc4\x83 cum sunt: strategia de afaceri a companiei, factori competi\xc8\x9bionali, capabilit\xc4\x83\xc8\x9bile tehnologice ale organiza\xc8\x9biei, maturitatea tehnologiilor utilizate. Ace\xc8\x99ti factori de influen\xc8\x9b\xc4\x83 care ac\xc8\x9bioneaz\xc4\x83 constant asupra con\xc8\x99tiin\xc8\x9bei personalului sunt contribuitorii primari la descoperirea "\xc3\xaent\xc3\xa2mpl\xc4\x83toare" (pe baz\xc4\x83 de serendipitate -cf.engl.serendipity) a noilor idei inovative._NEWLINE_Un model sofisticat al procesului ini\xc8\x9bial fuzzy de pre-dezvoltare a produselor noi este cel care a fost elaborat de Khurana \xc8\x99i Rosenthal (1998). Dup\xc4\x83 Khurana \xc8\x99i Rosenthal (op.cit.), activit\xc4\x83\xc8\x9bile de pre-dezvoltare includ "formularea strategiei produsului \xc8\x99i comunicarea acesteia, identificarea preliminar\xc4\x83 a oportunit\xc4\x83\xc8\x9bilor \xc8\x99i evaluarea lor, generarea ideilor, definirea produsului, planificarea proiectului \xc8\x99i analize ale executivului (directorilor)". \xc3\x8en procesul de pre-dezvoltare sunt identificate oportunit\xc4\x83\xc8\x9bi,sunt generate idei \xc8\x99i se decide strategia pentru produs. Din nefericire, Khurana \xc8\x99i Rosenthal nu descriu \xc3\xaen detaliu modul de identificare preliminar\xc4\x83 a oportunit\xc4\x83\xc8\x9bilor \xc8\x99i ideilor. Sunt identificate segmentele pie\xc8\x9belor- \xc8\x9bint\xc4\x83 \xc8\x99i necesit\xc4\x83\xc8\x9bile clien\xc8\x9bilor. Aceste necesit\xc4\x83\xc8\x9bi (cerin\xc8\x9be) sunt transformate \xc3\xaen specifica\xc8\x9bii ini\xc8\x9biale ale produsului. Sunt generate c\xc3\xa2teva concepte ale produsului prin activit\xc4\x83\xc8\x9bi cum sunt c\xc4\x83ut\xc4\x83ri externe, rezolvarea creativ\xc4\x83 a problemelor \xc3\xaen echip\xc4\x83 \xc8\x99i explorarea diferitelor solu\xc8\x9bii. Conceptul de produs este o descriere a tehnologiei, principiilor de func\xc8\x9bionare \xc8\x99i a formei produsului. Fiecare concept este analizat \xc8\x99i evaluat iterativ, iar cele mai promi\xc8\x9b\xc4\x83toare concepte vor fi testate \xc3\xaen raport cu necesit\xc4\x83\xc8\x9bile clien\xc8\x9bilor. Khurana \xc8\x99i Rosenthal (op cit.) au descoperit c\xc4\x83 clarificarea conceptului de produs \xc3\xaen procesul ini\xc8\x9bial de pre-dezvoltare este surprinz\xc4\x83tor de dificil\xc4\x83 \xc8\x99i c\xc4\x83 multe companii e\xc8\x99ueaz\xc4\x83 \xc3\xaen a genera defini\xc8\x9bii clare, stabile ale produsului (\xc3\xaen perioada procesului ini\xc8\x9bial). \xc3\x8en final, este elaborat un plan detaliat pentru proiectul de dezvoltare. Analiza economic\xc4\x83, benchmarking-ul produselor concuren\xc8\x9bilor, modelarea \xc8\x99i prototiparea sunt, de asemenea, activit\xc4\x83\xc8\x9bi importante \xc3\xaen etapa de pre-dezvoltare._NEWLINE_Rezultatele (livrabilele) procesului ini\xc8\x9bial de pre-dezvoltare sunt: un concept al produsului bine-definit, defini\xc8\x9bia \xc8\x99i specifica\xc8\x9biile produsului \xc8\x99i un plan de afaceri, aliniat cu strategia corpora\xc8\x9biei. Dac\xc4\x83 este aprobat conceptul produsului, poate \xc3\xaencepe elaborarea proiectului de dezvoltare propriu-zis\xc4\x83 a noului produs. O enumerare mai complet\xc4\x83 a rezultatelor activit\xc4\x83\xc8\x9bilor procesului ini\xc8\x9bial de pre-dezvoltare ar trebui s\xc4\x83 includ\xc4\x83: enun\xc8\x9barea misiunii, necesit\xc4\x83\xc8\x9bile clien\xc8\x9bilor, detaliile conceptului selectat, specifica\xc8\x9biile pentru produs, analiza economic\xc4\x83 a produsului, programarea dezvolt\xc4\x83rii, formarea echipei proiectului \xc8\x99i bugetul proiectului._NEWLINE_Millson, M.R. \xc8\x99i Wilemon, D.(2002) consider\xc4\x83 c\xc4\x83 fazele de pre-dezvoltare a noului produs ar fi:_NEWLINE_\xd9\xaddezvoltarea strategiei noului produs;_NEWLINE_\xd9\xadidentificarea surselor de idei pentru noul produs;_NEWLINE_\xd9\xadmetode pentru ob\xc8\x9binerea conceptelor noului produs din sursele de idei;_NEWLINE_\xd9\xadselectarea (screening) ini\xc8\x9bial\xc4\x83 a ideilor;_NEWLINE_\xd9\xadevaluarea preliminar\xc4\x83 a pie\xc8\x9bei/testarea ideilor;_NEWLINE_\xd9\xadevaluarea preliminar\xc4\x83 a designului;_NEWLINE_\xd9\xadevaluarea preliminar\xc4\x83 a manufacturabilit\xc4\x83\xc8\x9bii (posibilit\xc4\x83\xc8\x9bii de fabricare);_NEWLINE_\xd9\xadgenerarea conceptului/determinarea produsului "ideal";_NEWLINE_\xd9\xadstudiul de pia\xc8\x9b\xc4\x83 detaliat (testarea conceptului);_NEWLINE_\xd9\xadanaliza financiar\xc4\x83/a afacerii._NEWLINE_\xc3\x8en lucrarea cercet\xc4\x83torilor Stefan H\xc3\xbcsig, Stefan Kohn \xc8\x99i Jarno Poskela (2005) se precizeaz\xc4\x83 c\xc4\x83 termenul "proces ini\xc8\x9bial fuzzy" (engl. fuzzy front end) este utilizat pentru fazele timpurii ale procesului de inovare, iar atributul fuzzy se refer\xc4\x83 la faptul c\xc4\x83 aceste faze timpurii difer\xc4\x83 semnificativ de faza de dezvoltare, deoarece aceste faze timpurii sunt mai pu\xc8\x9bin structurate \xc8\x99i \xc3\xaen general nu sunt secven\xc8\x9biale. H\xc3\xbcsig et al.(op.cit.) au propus un model conceptual (idealizat) al procesului ini\xc8\x9bial de pre-dezvoltare, structurat din trei faze \xc8\x99i trei "por\xc8\x9bi"\xc2\xa0:_NEWLINE_\xd9\xadfaza \xc3\xaent\xc3\xa2i: examinarea (screening-ul) mediului extern sau identificarea oportunit\xc4\x83\xc8\x9bilor, \xc3\xaen care schimb\xc4\x83rile externe \xc8\x99i tendin\xc8\x9bele (mediului) vor fi analizate \xc8\x99i traduse \xc3\xaen oportunit\xc4\x83\xc8\x9bi poten\xc8\x9biale de afaceri. Aceast\xc4\x83 faz\xc4\x83 conduce la o "poart\xc4\x83" de examinare a oportunit\xc4\x83\xc8\x9bilor;_NEWLINE_\xd9\xadfaza a doua: definirea preliminar\xc4\x83 a unor idei sau unui concept pentru produs. Aceast\xc4\x83 faz\xc4\x83 duce la o "poart\xc4\x83" de evaluare a ideilor. Faza de definire a ideilor (sau de idea\xc8\x9bie) este conceput\xc4\x83 ca partea creativ\xc4\x83 a procesului, este considerat\xc4\x83 o art\xc4\x83;_NEWLINE_\xd9\xadfaza a treia: definirea detaliat\xc4\x83 a produsului, proiectului sau conceptului, precum \xc8\x99i planificarea afacerii, aliniat\xc4\x83 cu strategia corpora\xc8\x9biei. Aceast\xc4\x83 faz\xc4\x83 conduce la "poarta" a treia, final\xc4\x83, \xc3\xaen care se ia decizia de a continua/abandona proiectul dedicat de dezvoltare a noului produs. Odat\xc4\x83 ce proiectul a fost definit (\xc3\xaen faza a treia), procesul ini\xc8\x9bial de pre-dezvoltare este terminat \xc8\x99i procesul bine-cunoscut de dezvoltare a noului produs poate s\xc4\x83 \xc3\xaenceap\xc4\x83. Asupra semnifica\xc8\x9biei "por\xc8\x9bilor" de decizie, vezi: Procesul faze-por\xc8\x9bi. Este important de men\xc8\x9bionat c\xc4\x83 aceste trei faze \xc8\x99i trei por\xc8\x9bi sunt diferite fa\xc8\x9b\xc4\x83 de procesul faze-por\xc8\x9bi de dezvoltare normal\xc4\x83 a produselor. \xc3\x8en primul r\xc3\xa2nd, acestea nu se constitue \xc3\xaentr-o ordine succesiv\xc4\x83 de activit\xc4\x83\xc8\x9bi, ca \xc3\xaen procesul subsecvent de dezvoltare. \xc3\x8en cadrul procesului ini\xc8\x9bial de pre-dezvoltare, echipa lucreaz\xc4\x83 simultan pe mai multe proiecte paralele, redirec\xc8\x9bioneaz\xc4\x83 ideile \xc8\x99i conceptele de la o faz\xc4\x83 la alta. A doua diferen\xc8\x9b\xc4\x83 major\xc4\x83 este unitatea de analiz\xc4\x83. Pentru fiecare oportunitate care merit\xc4\x83 s\xc4\x83 fie analizat\xc4\x83 vor fi dezvoltate mai multe idei, ce vor fi combinate \xc3\xaen unul sau mai multe concepte. Aceasta implic\xc4\x83 faptul c\xc4\x83 subiectul analizei se modific\xc4\x83 \xc3\xaen cursul procesului._NEWLINE_Unii exper\xc8\x9bi consider\xc4\x83 c\xc4\x83 \xc3\xaen timp ce procesul faze-por\xc8\x9bi este un instrument eficient pentru accelerarea dezvolt\xc4\x83rii produselor incrementale, acest proces nu poate fi utilizat \xc3\xaen mod direct ca proces ini\xc8\x9bial de pre-dezvoltare a platformelor de produse sau al produselor concepute prin inova\xc8\x9bii radicale. Procesul de pre-dezvoltare a platformelor de produse trebuie s\xc4\x83 \xc3\xaenceap\xc4\x83 cu dezvoltarea unei viziuni strategice care va conduce la o familie de produse,bazat\xc4\x83 pe \xc3\xaen\xc8\x9belegerea pie\xc8\x9bei \xc8\x99i a modului \xc3\xaen care competen\xc8\x9bele \xc8\x99i capabilit\xc4\x83\xc8\x9bile-cheie ale companiei pot fi utilizate pentru ob\xc8\x9binerea de  avantaje competi\xc8\x9bionale. Produsele concepute prin inova\xc8\x9bii radicale (breakthroughs) implic\xc4\x83 o viziune strategic\xc4\x83 similar\xc4\x83, \xc3\xaens\xc4\x83 sunt asociate de obicei cu tehnologii care necesit\xc4\x83 noi descoperiri tehnico-\xc8\x99tiin\xc8\x9bifice. _NEWLINE_R.G.Cooper \xc8\x99i S.J.Edgett (2008) consider\xc4\x83 c\xc4\x83 pentru proiectele majore activit\xc4\x83\xc8\x9bile vitale de pre-dezvoltare (care preced faza de dezvoltare a produsului) includ:_NEWLINE_\xd9\xadevaluarea preliminar\xc4\x83 a pie\xc8\x9belor\xc2\xa0: un studiu ini\xc8\x9bial \xc8\x99i rapid de pia\xc8\x9b\xc4\x83 care urm\xc4\x83re\xc8\x99te s\xc4\x83 determine dimensiunile \xc8\x99i poten\xc8\x9bialul pie\xc8\x9belor, necesit\xc4\x83\xc8\x9bile clien\xc8\x9bilor, situa\xc8\x9bia competi\xc8\x9bional\xc4\x83;_NEWLINE_\xd9\xadevaluarea tehnic\xc4\x83 preliminar\xc4\x83: o apreciere tehnic\xc4\x83 a proiectului, identificarea solu\xc8\x9biei tehnice probabile, problemele tehnice, tehnologia necesar\xc4\x83 din exterior;_NEWLINE_\xd9\xadevaluarea surselor de aprovizionare\xc2\xa0: furnizori \xc8\x99i parteneri sau alian\xc8\x9be pentru aprovizionarea cu necesarul de materiale, echipamente etc.;_NEWLINE_\xd9\xadcercetarea de pia\xc8\x9b\xc4\x83 detaliat\xc4\x83 sau cercetarea de marketing: analiza segment\xc4\x83rii pie\xc8\x9belor, cercetarea "vocii clien\xc8\x9bilor";_NEWLINE_\xd9\xadtestarea conceptului de produs: conceptul produsului este prezentat clien\xc8\x9bilor, posibil ca model sau prototip virtual, pentru a ob\xc8\x9bine feedback-ul;_NEWLINE_\xd9\xadevaluarea valorii pentru clien\xc8\x9bi: o analiz\xc4\x83 a valorii cuantificate a produsului pentru opera\xc8\x9biunile clientului;_NEWLINE_\xd9\xaddefinirea produsului de c\xc4\x83tre echipa de proiect: specificarea scopului proiectului, pie\xc8\x9bei-\xc8\x9bint\xc4\x83, conceptului de produs, beneficiilor poten\xc8\x9biale, pre\xc8\x9bului-\xc8\x9bint\xc4\x83, cerin\xc8\x9belor \xc8\x99i specifica\xc8\x9biilor de \xc3\xaenalt nivel;_NEWLINE_\xd9\xadanaliza financiar\xc4\x83 \xc8\x99i a afacerii\xc2\xa0: pentru proiectele majore se calculeaz\xc4\x83 valoarea net\xc4\x83 actualizat\xc4\x83 (VNA), rata intern\xc4\x83 de rentabilitate (RIR), perioada de amortizare calculat\xc4\x83, se efectueaz\xc4\x83 analiza de sensibilitate._NEWLINE_Acest ansamblu de activit\xc4\x83\xc8\x9bi ofer\xc4\x83 informa\xc8\x9biile esen\xc8\x9biale necesare pentru luarea deciziei de a trece la etapa de dezvoltare propriu-zis\xc4\x83 a produsului sau de a abandona proiectul._NEWLINE_Modelul faze-por\xc8\x9bi pentru procesul ini\xc8\x9bial de predezvoltare, elaborat de R.G.Cooper (1998) include trei faze \xc8\x99i trei por\xc8\x9bi:_NEWLINE_\xd9\xadfaza 1 - generarea ideilor;_NEWLINE_\xd9\xadfaza 2 - investigare preliminar\xc4\x83;_NEWLINE_\xd9\xadfaza 3 - investigare detaliat\xc4\x83._NEWLINE_Cele trei "por\xc8\x9bi de decizie" se refer\xc4\x83 la\xc2\xa0: 1) screening ini\xc8\x9bial; 2) al doilea screening; 3) decizia asupra analizei financiare a afacerii._NEWLINE_Procesul ini\xc8\x9bial de pre-dezvoltare, conform acestui model, \xc3\xaencepe cu faza 1 de idea\xc8\x9bie, care cuprinde generarea \xc8\x99i conceptualizarea ini\xc8\x9bial\xc4\x83 a noilor idei. \xc3\x8en prima poart\xc4\x83 de decizie (screening ini\xc8\x9bial) ideile sunt examinate \xc8\x99i selectate pe baza unui set de criterii calitative, pentru a estima valabilitatea ideilor \xc8\x99i necesitatea unor investiga\xc8\x9bii ulterioare ale acestora. \xc3\x8en faza 2, de investigare  preliminar\xc4\x83, se define\xc8\x99te pozi\xc8\x9bionarea produsului, beneficiile care vor fi ob\xc8\x9binute etc.,cu scopul de a \xc3\xaenl\xc4\x83tura un num\xc4\x83r mare de idei mai pu\xc8\x9bin eficiente, pentru poarta urm\xc4\x83toare. Dac\xc4\x83 ideea satisface setul de criterii din poarta a doua, aceast\xc4\x83 idee este investigat\xc4\x83 detaliat \xc3\xaen faza 3. \xc3\x8en faza investig\xc4\x83rii detaliate se evalueaz\xc4\x83 necesit\xc4\x83\xc8\x9bile clien\xc8\x9bilor, situa\xc8\x9bia competi\xc8\x9bional\xc4\x83 pe pie\xc8\x9be, fezabilitatea tehnic\xc4\x83, probleme financiare, se testeaz\xc4\x83 conceptul de produs. Aceast\xc4\x83 faz\xc4\x83 trebuie s\xc4\x83 realizeze o analiz\xc4\x83 complet\xc4\x83 financiar\xc4\x83 \xc8\x99i a afacerii (a\xc8\x99a-numitul caz al afacerii- business case- engl.) care trebuie s\xc4\x83 includ\xc4\x83 defini\xc8\x9bia produsului, justificarea proiectului care va fi \xc3\xaentreprins \xc8\x99i planul de ac\xc8\x9biuni pentru lansarea proiectului de dezvoltare. Faza 3 este urmat\xc4\x83 de poarta a treia \xc3\xaen care se ia decizia de a \xc3\xaencepe un proiect de dezvoltare a produsului, sau de a abandona aceast\xc4\x83 ini\xc8\x9biativ\xc4\x83 sau \xc3\xaen sf\xc3\xa2r\xc8\x99it de a "re\xc8\x9bine" proiectul._NEWLINE_Totu\xc8\x99i, unele opinii sus\xc8\x9bin c\xc4\x83 pentru dezvoltarea produselor radicale, modelul faze-por\xc8\x9bi de pre-dezvoltare, propus de Cooper, este insuficient, pentru c\xc4\x83 nu se poate ini\xc8\x9bia generarea ideilor (faza 1 a modelului Cooper) \xc8\x99i definirea produsului c\xc3\xa2nd tehnologia de produs r\xc4\x83m\xc3\xa2ne \xc3\xaenc\xc4\x83 s\xc4\x83 fie ulterior dezvoltat\xc4\x83. Cercet\xc4\x83rile lui Dennis Nobelius \xc8\x99i Lars Trygg sugereaz\xc4\x83 c\xc4\x83 este dificil \xc8\x99i poate imposibil s\xc4\x83 se creeze un model general, valabil pentru procesul ini\xc8\x9bial de pre-dezvoltare (front-end). R.W. Veryzer (1998) constat\xc4\x83 c\xc4\x83 \xc3\xaen cazul etapei de pre-dezvoltare a proiectelor de produse radicale, procesul este "haotic", are un caracter confuz \xc8\x99i nu se preteaz\xc4\x83 la un proces sau sistem \xc3\xaenalt structurat, formalizat.\n_START_SECTION_\nGenerarea ideilor pentru inovarea produselor\n_START_PARAGRAPH_\nActivit\xc4\x83\xc8\x9bile de generare a ideilor (sau de idea\xc8\x9bie) din faza de definire preliminar\xc4\x83 a ideilor, au fost considerate ca fiind critice (esen\xc8\x9biale) pentru a asigura m\xc4\x83rirea ratei de succes a procesului ini\xc8\x9bial de pre-dezvoltare a produselor. Aceste activit\xc4\x83\xc8\x9bi se refer\xc4\x83 la urm\xc4\x83toarele:_NEWLINE_\xd9\xadidentificarea domeniilor de oportunit\xc4\x83\xc8\x9bi \xc8\x99i a necesit\xc4\x83\xc8\x9bilor clien\xc8\x9bilor (analiza oportunit\xc4\x83\xc8\x9bilor);_NEWLINE_\xd9\xaddezvoltarea b\xc4\x83ncilor de idei pentru a captura aceste necesit\xc4\x83\xc8\x9bi;_NEWLINE_\xd9\xadgenerarea ideilor embrionare, selectarea (screeningul) \xc8\x99i monitorizarea ideilor;_NEWLINE_\xd9\xadmanagementul activit\xc4\x83\xc8\x9bilor de idea\xc8\x9bie ca proces continuu._NEWLINE_Astfel, ideile asupra produselor noi vor fi justificate \xc8\x99i vor ob\xc8\x9bine suport pentru aprobarea lor, dup\xc4\x83 care se vor elabora planuri pentru proiectul de dezvoltare \xc8\x99i realizarea dezvolt\xc4\x83rii._NEWLINE_Faza de generare a ideilor implic\xc4\x83 urm\xc4\x83toarele activit\xc4\x83\xc8\x9bi:_NEWLINE_\xd9\xadob\xc8\x9binerea ideilor pentru noi produse din cercetarea de baz\xc4\x83, utiliz\xc3\xa2nd o analiz\xc4\x83 SWOT ,urm\xc4\x83rind tendin\xc8\x9bele de pia\xc8\x9b\xc4\x83 \xc8\x99i ale consumatorilor, implic\xc3\xa2nd departamentul de C-D al companiei, focus-grupuri pentru detectarea problemelor, salaria\xc8\x9bi, personal de v\xc3\xa2nz\xc4\x83ri, organiz\xc3\xa2nd expozi\xc8\x9bii comerciale sau metode de cercet\xc4\x83ri etnografice. Analiza SWOT se bazeaz\xc4\x83 pe identificarea punctelor tari (Strenghts), a punctelor slabe (Weaknesses), a oportunit\xc4\x83\xc8\x9bilor (Opportunities) \xc8\x99i a amenin\xc8\x9b\xc4\x83rilor (Threats);_NEWLINE_\xd9\xadgenerarea ideilor printr-un brainstorming asupra noului produs (sau prin alte tehnici de generare a ideilor). Analiza SWOT va sprijini ideile \xc3\xaen faza de screening;_NEWLINE_\xd9\xadscreeningul ideilor (sau selectarea ideilor) are scopul de a elimina ideile eronate, \xc3\xaenainte de alocarea de resurse pentru ele. Faza de screening ini\xc8\x9bial al ideilor generate are un impact pozitiv semnificativ asupra rezultatelor definirii noului produs. Examinatorii trebuie s\xc4\x83 r\xc4\x83spund\xc4\x83 la \xc3\xaentreb\xc4\x83ri de genul\xc2\xa0: produsul este tehnic fezabil de a fi fabricat? produsul va fi profitabil la pre\xc8\x9bul \xc8\x9bint\xc4\x83 pentru clien\xc8\x9bi?_NEWLINE_Dintre metodele de generare a ideilor pentru inovarea produselor, care pot fi utilizate \xc3\xaen procesul ini\xc8\x9bial de pre-dezvoltare a produsului inovativ, fac parte:_NEWLINE_\xd9\xadmetodele vocii clien\xc8\x9bilor (voice of customer-VOC) sau opiniei clien\xc8\x9bilor (cercet\xc4\x83ri etnografice, vizite la clien\xc8\x9bi etc);_NEWLINE_abord\xc4\x83ri ale inov\xc4\x83rii deschise (open innovation-engl.)  ;_NEWLINE_\xd9\xadviziunea periferic\xc4\x83;_NEWLINE_\xd9\xadtehnologii disruptive;_NEWLINE_\xd9\xadaplicarea unor brevete;_NEWLINE_\xd9\xadcaptura intern\xc4\x83 a ideilor._NEWLINE_O serie de tehnici de generare a ideilor sunt exemplificate \xc3\xaen cadrul a\xc8\x99a-numitului "Proces de rezolvare creativ\xc4\x83 a problemelor (CPS)", men\xc8\x9bionat \xc3\xaen articolul creativitate. Procesul rezolv\xc4\x83rii creative a problemelor recomand\xc4\x83 ca tehnici de generare a ideilor:_NEWLINE_\xd9\xadbrainstorming clasic;_NEWLINE_\xd9\xadmetoda matricei;_NEWLINE_\xd9\xadHarta min\xc8\x9bii (mind map -engl.);_NEWLINE_\xd9\xadmetoda SCAMPER;_NEWLINE_\xd9\xadmetoda matricei morfologice._NEWLINE_La metoda matricei se aleg c\xc3\xa2teva categorii principale, se genereaz\xc4\x83 o list\xc4\x83 de subiecte (itemi) sub fiecare categorie \xc8\x99i apoi se \xc3\xaembin\xc4\x83 diferitele combina\xc8\x9bii de itemi, select\xc3\xa2nd c\xc3\xa2te un item din fiecare categorie._NEWLINE_Diagrama ideilor  (mind map -engl.; carte des id\xc3\xa9es- l.franc.; diagramma sviazei -l.rus\xc4\x83) este o diagram\xc4\x83 sau o hart\xc4\x83 utilizat\xc4\x83 pentru a reprezenta cuvinte, idei, sarcini sau al\xc8\x9bi itemi lega\xc8\x9bi la \xc8\x99i aranja\xc8\x9bi \xc3\xaen jurul unui cuv\xc3\xa2nt sau idei (teme) centrale. \xc3\x8en diagram\xc4\x83 se realizeaz\xc4\x83 asocierea liber\xc4\x83 \xc8\x99i reprezentarea vizual\xc4\x83 (pe h\xc3\xa2rtie) a ideilor. Metoda este considerat\xc4\x83 o variant\xc4\x83 de brainstorming. Se poate folosi pentru a organiza planuri sau ,pur \xc8\x99i simplu, pentru a-\xc8\x99i explora propriile g\xc3\xa2nduri._NEWLINE_Metoda SCAMPER  este o tehnic\xc4\x83 ce utilizeaz\xc4\x83 un set de \xc3\xaentreb\xc4\x83ri la care trebuie s\xc4\x83 fie date r\xc4\x83spunsuri, \xc3\xaen scopul de a genera noi idei. SCAMPER este un acronim care simbolizeaz\xc4\x83 \xc3\xaentreb\xc4\x83ri referitoare la urm\xc4\x83toarele:_NEWLINE_S - substitute = a \xc3\xaenlocui;_NEWLINE_C - combine = a combina;_NEWLINE_A - adapt = a adapta;_NEWLINE_M - modify = a modifica;_NEWLINE_P - put to other purposes = a pune/folosi \xc3\xaen alte utiliz\xc4\x83ri;_NEWLINE_E - eliminate = a elimina;_NEWLINE_R - reverse  = a inversa._NEWLINE_Tutorialul citat mai sus ofer\xc4\x83 exemple de \xc3\xaentreb\xc4\x83ri ce se pot pune asupra unor produse, procese, materiale etc. \xc3\xaen vederea aplic\xc4\x83rii tehnicii SCAMPER._NEWLINE_Metoda matricei morfologice reprezint\xc4\x83 o metodologie pentru organizarea unor solu\xc8\x9bii alternative pentru fiecare func\xc8\x9biune a unui sistem \xc8\x99i combinarea lor pentru a genera un num\xc4\x83r mare de variante de solu\xc8\x9bii care pot satisface \xc3\xaen mod poten\xc8\x9bial necesit\xc4\x83\xc8\x9bile proiect\xc4\x83rii la nivelul sistemului. Termenul morfologic provine de la morfologie, care \xc3\xaenseamn\xc4\x83 studiul formei sau structurii. \xc3\x8en expresia "matrice morfologic\xc4\x83" , termenul morfologic provine din faptul c\xc4\x83 aici este studiat\xc4\x83 forma conceptelor. Formatul de baz\xc4\x83 pentru o matrice morfologic\xc4\x83 este o re\xc8\x9bea de coloane \xc8\x99i r\xc3\xa2nduri. Prima coloan\xc4\x83 listeaz\xc4\x83 func\xc8\x9biunile relevante, iar r\xc3\xa2ndul adiacent fiec\xc4\x83rei func\xc8\x9biuni listeaz\xc4\x83 solu\xc8\x9biile posibile care vor realiza func\xc8\x9biunea respectiv\xc4\x83. \xc3\x8en dezvoltarea matricei, proiectan\xc8\x9bii pot utiliza at\xc3\xa2t schi\xc8\x9be c\xc3\xa2t \xc8\x99i text pentru a reprezenta solu\xc8\x9biile posibile. Odat\xc4\x83 ce matricea a fost elaborat\xc4\x83, proiectantul poate combina solu\xc8\x9biile individuale \xc3\xaen proiecte conceptuale eficiente. Aceast\xc4\x83 metodologie nu este o substituire a g\xc3\xa2ndirii creative ci un mijloc structurat pentru dezvoltarea \xc8\x99i documentarea alternativelor de proiectare._NEWLINE_Activit\xc4\x83\xc8\x9bile de generare a ideilor trebuie s\xc4\x83 se termine cu un set de idei, care a) s\xc4\x83 fie aliniate cu strategiile companiei; b) s\xc4\x83 fie echilibrate \xc3\xaen termenii parametrilor defini\xc8\x9bi; c) s\xc4\x83 ofere valoare maxim\xc4\x83 \xc3\xaen termenii obiectivelor definite ale companiei.'